Οι 620 εργαζόμενοι λαμβάνουν από τον Μάιο έναντι, δήλωσε στο OPEN TV ο Πρόεδρος του σωματείου εργαζομένων

Σοβαρές καταγγελίες για την λειτουργία των ναυπηγείων Ελευσίνας, με τουλάχιστον 620 εργαζόμενους από τον Μάιο του 2018 να πληρώνονται κατά ένα ποσοστό μόνο από το πολεμικό ναυτικό. Όπως αναφέρουν οι ίδιοι δεν πήραν ούτε επίδομα αδείας ούτε δώρο Χριστουγέννων επειδή ο εργοδότης έχει οδηγηθεί σε πτώχευση.

Την ίδια ώρα μια αμερικάνικη εταιρεία έχει εκφράσει το ενδιαφέρον της και ενδέχεται να αγοράσει τα ναυπηγεία.

Ο Πρόεδρος σωματείου εργαζομένων των Ναυπηγείων Ελευσίνας, Τέλης Κυριαζόπουλος, μιλώντας στην πρωινή εκπομπή του OPEN TV «Ώρα Ελλάδος 5:30» τόνισε πως: «Από τον Μάιο ζούμε με έναντι των 50 των 100 ή και των 150 ευρώ» και σύμφωνα με τον ίδιο οι εργαζόμενοι έχουν δεδουλευμένα πάνω από 13 εκατ. ευρώ.

«Αυτή τη στιγμή είμαστε σε πολύ άθλια κατάσταση όπως και το ναυπηγείο και περιμένουμε από την κυβέρνηση να δώσει μια λύση», συμπληρώνει ο ίδιος.

Την Τετάρτη (30/1) οι εργαζόμενοι αναμένεται να έχουν συνάντηση με τον κ. Πιτσιόρλα ώστε να του θέσουν όλα τα θέματα.

Όπως αναφέρει ο γενικός γραμματέας του υπουργείου Εργασίας, Ανδρέας Νεφελούδης, για την υπόθεση των ναυπηγείων, «η κυβέρνηση έχει κάνει μια μεγάλη προσπάθεια ώστε να πληρωθεί είτε ένα μεγάλο μέρος είτε ένα κομμάτι των δεδουλευμένων των εργαζομένων σε μια επιχείρηση που όπως την χαρακτήρισε είναι ο ορισμός της παραβατικότητας».

Σύμφωνα με τον ίδιο τα τελευταία τρία χρόνια το υπουργείο Εθνικής Άμυνας καλύπτει περίπου το 70% του μισθολογικού κόστους της επιχείρησης από τις ογκώδεις παραγγελίες, ενώ έχει συμφωνηθεί το υπόλοιπο 30% να το πληρώνει ο επιχειρηματίας

Από την μεριά του επιχειρηματία, αυτή η συμφωνία δεν εφαρμόστηκε ποτέ, με αποτέλεσμα οι εργαζόμενοι του ναυπηγείου να μην μπορούν να πάρουν ολόκληρο τον μισθό τους και μάλιστα να παραμένουν ανασφάλιστοι.

Ακολουθήστε το ethnos.gr στο Instagram